google/wiki40b huggingface dataset:
Calixto Garcia

10 års krigen

Calixto Garcia gikk med i Carlos Manuel de Céspedes d.e.s opprør mot Spania i 1868 og ble raskt en av lederne for Los Mambies. I fem år kjempet han med suksess mot spanjolene, men i september 1873 ble han og 16 andre gerilja-krigere overrasket av spanske tropper på over 500 mann. Da han skjønte at de ville tape for overmakten og for å unngå å bli fengslet, stakk han pistolen med sin siste kule i munnen og trakk av. Kulen gikk imidlertid ikke inn i hjernen, men kom ut i pannen. Dermed overlevde Garcia, men skulle for resten av livet bli plaget med hodepine. Han ble sendt til Spania og satt i fengsel til fredsavtalen (El Pacto del Zanjón) ble undertegnet i 1878 mellom cubanske opprørere og Spania.

Den lille krig

Like opprørt over fredsavtalen som general Antonio Maceo reiste Garcia umiddelbart fra Spania etter frigivelsen. Via Paris ankom han New York der han blant annet møtte José Martí og Antonio Maceo. Sammen med Maceo dro han deretter til Cuba der de iverksatte «den lille krig» (La Guerra Chiquita) som fant sted i årene 1879–1880. Igjen ble Garcia tatt til fange, men på grunn av sin aristokratiske bakgrunn unngikk han å bli henrettet og ble igjen forvist til Spania. Der levde han i 17 år, bevoktet av politiet i Madrid, og livnærte seg og sin familie gjennom å undervise i klassiske fag.

På kant med USA

Da opprøret startet på nytt på Cuba i 1894 lyktes han å flykte fra Spania. I New York møter han José Martí, Máximo Gómez og Antonio Maceo. Etter å ha organisert innsamlingsaksjoner til kjøp av våpen, drar de i 1895 til Cuba og engasjerer seg på ny i felten i den cubanske uavhengighetskrigen. I 1898 kjemper Garcia videre i den spansk-amerikanske krigen og spiller en viktig rolle i erobringen av Santiago de Cuba sammen med avdelinger fra Los Mambies og Rough Riders. Han kom imidlertid raskt på kant med amerikanernes rasistiske behandling av afrocubanerne i Los Mambies og til USAs avvisning av kravet om Cubas suverenitet. Det sies at den temperamentsfulle Garcia ved et par sammenhenger var nær på å gå i direkte kamp med offiserer fra Rough Riders. 
Etter at Spania kapitulerte samme år, dro han som leder av en cubansk komite til Washington for å drøfte Cubas framtid med president William McKinley. Her døde han like etter av lungebetennelse, 59 år gammel. Han ble midlertidig bisatt i Washington, men året etter fraktet tilbake og gravlagt på Cuba.
Calixto Garcia regnes som en av Cubas største nasjonale helter og det finnes en rekke statuer av han samt bygninger og gater som bærer hans navn. Hans portrett finnes også på de cubanske 50 pesos sedlene.
Dave Legeno

Karriere

Dave Legeno var mest kjent for å spille varulven Fenris Vargar i Harry Potter og Halvblodsprinsen (2009), Harry Potter og dødstalismanene – del 1 (2010) og Harry Potter og dødstalismanene – del 2 (2011). Andre kjente filmer han har dukket opp i er Snatch (2000), Batman Begins (2005), Stormbreaker (2006), Elizabeth: The Golden Age (2007) og Centurion (2010). I 2012 spiller han en liten birolle i storfilmen Snow White and the Huntsman (2012).

Dødsfall

Legenos legeme ble funnet av et par turgåere den 6. juli 2014, i Death Valley i California i USA. På grunn av det avsidesliggende området ble et helikopter brukt for å hente ut hans levninger. Det virket som om Legeno hadde dødd av varmerelaterte utfordringer og kan ha dødd tre til fire dager før hans kropp ble oppdaget.
Lycée français René Cassin d'Oslo

Lycée français René Cassin d'Oslo (norsk: Den franske skolen i Oslo) er en privat skole som omfatter barnehage, barne- og ungdomsskole og videregående skole. Skolen holder til i Skovveien 9 i Oslo. Pr. 2017 har skolen rundt 546 barnehagebarn og elever.
Den franske skolen i Oslo er tilknyttet Direktoratet for fransk undervisning i utlandet (AEFE), et nettverk med 492 skoler fordelt på 137 ulike land.
Strandanipatunnelen

Strandanipatunnelen er veitunnel på 580 meter på fylkesvei 633 i Selje kommune i Sogn og Fjordane. Den ble åpnet i 2018.
Hirschholm slott

Hirschholm slott var et slott i barokkstil beliggende i det nåværende Hørsholm. Slottet ble oppført i 1730–44 av hoffbyggmester Laurids de Thurah som sommerresidens for Christian VI og dronning Sophie Magdalene.
På stedet hvor slottet ble bygget hadde det tidligere stått et mindre jaktslott oppført på slutten av 1500-tallet av Frederik II og Christian IV. Før det hadde det vært en adelsgård kalt Hørningsholm, som hadde vært i kronens eie siden 1391. Jaktslottet tilhørte i årene 1700–21 Frederik IVs dronning Louise, som moderniserte det og lot oppføre en del av de gule bygningene som stadig eksisterer i dag.
Thuras barokkslott stod ferdig i 1744. Slottet som var omgitt av et franskinspirert haveanlegg, ble kalt «Nordens Versailles» og var regnet for et av de vakreste slott i Europa.
Da Christian VI døde i 1746, overtok dronning Louise slottet, hvor hun bodde til sin død i 1770. Deretter det gikk over til Christian VII. I «Hirschholm-sommeren» i 1771 tjente slottet som sommerresidens for hoffet, og dronning Caroline Mathilde fødte hofflegen Struensees uekte barn Louise Augusta. Etter Caroline Mathildes landsforvisning og Struensees henrettelse i 1772 ble slottet ikke lenger brukt av de kongelige og det forfalt inntil 1810, da Frederik VI besluttet å rive det. Deler av materialene ble brukt til oppføringen av det andre Christiansborg slott.
I 1822–23 ble det på området bygget den nåværende Hørsholm kirke av arkitekt C.F. Hansen. Parken rundt kirken bærer stadig preg av symmetrien i slottets barokkhave.
Wenchang

Wenchang (kinesisk: 文昌; pinyin: Wénchāng) er et provinsumiddelbart bydistrikt i provinsen Hainan i Folkerepublikken Kina. I 1999 hadde det en befolkning på 529 948 innbyggere.
En satellittutskytningsstasjon ble i 2007 besluttet bygd i distriktet; den ville bli Kinas fjerde slike stasjon.
Made in Japan

Bakgrunn

Da Deep Purple skulle turnére Japan for første gang var det et sterkt ønske fra det japanske plateselskapet å få spille inn bandets konserter der med tanke på utgivelse. Bandet svarte nei, men gikk senere med på innspillingene med det forbehold at utgivelsene kun skulle være tilgjengelige i Japan. Etter at de hørte opptakene ble bandet overbevist om at det måtte gis ut i resten av verden også. Lydteknikeren Martin Birch har fått mye av æren for at lyden ble så god som den ble. 
Innspillingene foregikk over tre konserter i Japan i august 1972; 15. og 16. august i Osaka og 17. i Tokyo under bandets Machine Head-turné.

Utgivelser

Det ble utgitt som et dobbelalbum, og ifølge notater på coveret er det ikke foretatt noen «overdubs» eller andre studioinnblandinger på albumet. Remaster-utgivelsen fra 1998 inneholder også ekstra-numre fra konsertene. Det er også gitt ut en trippel-CD Live in Japan i 1993, som inneholder de fleste opptakene fra de tre konsertene remikset.
I 2013 var det 40 år siden albumet ble utgitt i USA. Det er funnet noen filmopptak fra konserten i Tokyo 17. august 1972 som har dukket opp på diverse DVD-er de siste årene. Disse blir kanskje samlet på en Made in Japan Super Delux utgave.

Sporliste

Alle låtene er skrevet av Ritchie Blackmore, Ian Gillan, Roger Glover, Jon Lord og Ian Paice unntatt der annet er notert.
Polyainos

Polyainos (gresk: Πoλύαινoς,«mange ordtak»"; latin: Polyaenus eller Polyenus) var en gresk-makedonsk forfatter født i Bitynia som virket på 100-tallet e.Kr. Best kjent for hans kjente og eneste bevarte verk er Om strategier (gresk: Στρατηγηματα Strategemata). Ifølge bysantinske encyklopediske Suda var han en retoriker, og han hadde en karriere som advokat og retoriker i Roma i regjeringstidene til Marcus Aurelius og Lucius Verus. Polyainos selv skrev at han var vel vant med å fører saker for keiseren. Han dediserte Om strategier til Marcus Aurelius (161–180) og Verus (161–169) mens de var opptatt med de partiske kriger (162–165) en gang rundt år 163 da han selv var blitt for gammel til å følge dem i krigen.

Andre tekster

Polyainos skrev også flere verk som har gått tapt, Suda navngir to: Om Theben (Περι Θηβων) og trebindsverket Taktikk (Τακτικα) i tre bøker. Johannes Stobaeus har et sitat fra et verk av Polyainos, Ὑπὲρ τoῦ κoινoῦ τῶν Mακεδόνων (For koinon av makedonerne), og enda kalt for Ὑπὲρ τoῦ Συνεδρίoυ (For Synedrion). Polyainos nevner likeledes sin hensikt om å skrive et verk om de minneverdige handlingene til både Marcus Aurelius og Verus, men som han kanskje ikke rakk grunnet sin alderdom.
Magnus Barfot kinosenter

Magnus Barfot kinosenter er et kinokompleks i Bergen som drives av Bergen Kino, og er oppkalt etter den norske kongen Magnus Barfot. Kinokomplekset, som åpnet for publikum 1. oktober 2004, har fem kinosaler over fem etasjer med til sammen 1060 plasser. Bygningen ble oppført av Grieg Arkitekter under ledelse av Lorentz Grieg, og møbler ble levert av Norway Says. Bygningen kostet 84 millioner kroner å føre opp, og i tillegg kom kostnader på 4,8 millioner kroner for kinoteknisk utstyr. I konstruksjonen er det brukt mye glass og stål for å gi bygningen et moderne og åpent preg. Kritikere mente imidlertid at det var blitt for sterilt og standardisert, og Frode Grytten kalte kinosenteret «en fabrikk uten sjel». Mange bergensere tok imidlertid godt i mot det nye kinokomplekset, som førte til gode besøkstall for Bergen Kino i 2005.
Bergen Internasjonale filmfestival har tatt i bruk kinokomplekset som sitt viktigste visningssted.
Amateur Hockey Association of Canada

Oppstart

AHAC ble grunnlagt 8. desember 1886 av representanter fra klubbene Montreal Victorias, Ottawa HC, McGill College, Montreal Crystals og Montreal HC, som møttes i Victoria Skating Rink i Montréal etter invitasjon fra Montreal Victorias.
De ble enige om å danne en liga som skulle spille i perioden 1. januar til 15. mars. Vedtektene for ligaen ble hentet fra en lacrosse-liga.
Lagene hadde god kjenskap til hverandre, og hadde siden 1883 spilte nmot hverandre i ishockeyturneringerne ved Montreal Winter Carnival, hvor ulike lag hadde gått av seieren.

Spilleformat

AHAC hadde i sin levetid to ulike spilleformater: utfordrersystemet, hvor et mesterlag måtte møte en ny utfordrer ukentlig for å beholde mestertittelen og pokalen, og seriesystemet, som vi kjenner fra ulike seriespill idag, og hvor mesteren kåres ved sesongslutt. Med unntakelse av 1888 ble utfordrersystemet brukt av AHAC fram til etableringen av Stanley Cup, mens seriesystemet ble gjeldende fra 1893, det første året det ble kjempet om troféet.
AHACs første mesterlag ble Montreal Crystals, som hadde uoffisielt blitt erklært som mestere før AHAC, og tok denne mestertittelen inn i ligaen for å bli utfordret. Det første tittelskiftet skjedde 14. januar 1887, da Montreal Victorias slo mestrene 4–0. Victorias holdt tittelen gjennom resten av sesongen, bortsett fra i aller siste kamp, da Crystals vant 3–2 i deres tredje utfordrerkamp på rad. På grunn av Victorias lange periode som mester, ble det bestemt å gå over til seriesystem i 1888.
Seriesystemet var sportslig sett vellykket, men serien endte med delt topplassering mellom Victorias og Montreal HC, og en avgjørende omkamp mellom disse to lagene skapte store vanskeligheter da kampen be berammet på en tid da to spillere fra Victorias var skadet, og kampen ble berammet på hjemmebanen til Montreal HC. I tillegg favoriserte seriesystemet lagene fra Montreal, da de andre lagene fikk store reiseutgifter. Dette førte til at AHAC den følgende sesongen gikk tilbake til utfordrersystemet.

Nedleggelse

Til årsmøtet i desember 1897 hadde Ottawa Capitals søkt om å bli tatt opp i AHAC, men dette ble avvist da det var mistanke om at laget hadde betalte spillere. Capitals søkte igjen på årsmøtet 10. desember 1898, noe som førte til en stor uro. Men denne gangen ble de likevel tatt opp av representanter for ledelsen.
Torontoavisen The Globe stilte spørsmålstegn ved om de egentlig var amatører, og viste til betaling av spillere. dette førte til at representanter for Quebec Bulldogs, Montreal Victorias og Ottawa Hockey Club varslet at de ville trekke seg fra foreningen. Representanten for Montreal Hockey Club anmodet om at beslutningen ble gjort om, men trakk Montreal HC fra foreningen da dette ikke ble imøtekommet.
Lagene som hadde gått ut av ligaen møttes på Windsor Hotel samme dag. 14. desember møttes de igjen og dannet Canadian Amateur Hockey League (CAHL), og tok samtidig med Montreal Shamrocks, og slik omdannet AHAC til CAHL. Den nye ligaen tok opp vedtektene fra AHAC, med unntak av at nye lag bare skulle bli tatt opp dersom det var enstemmighet om dette.
PaaS

PaaS er en engelsk forkortelse for "Platform as a Service". Det kan oversettes til norsk som "Plattform som en tjeneste". Det er en plattformbasert skytjeneste som lar brukerne utvikle, kjøre og administrere applikasjoner uten kompleksiteten som kommer av å bygge og vedlikeholde infrastrukturen typisk assosiert med å utvikle og lansere en app. Uttrykket aPaaS står for Application Platform as a Service som oversettes til applikasjonsplattform som en tjeneste brukes også brukes for å beskrive dette.
Gudbrandsdalens Arbeiderblad

Gudbrandsdalens Arbeiderblad var en norsk lokalavis utgitt på Lillehammer fra 1919 til 1924, opprinnelig med navnet Gudbrandsdalens Social-Demokrat.
Det var imidlertid en Arbeiderparti-avis, og AP var på begynnelsen av 1920-tallet med i den kommunistiske internasjonalen. Komintern aksepterte i 1923 ikke begrepet «socialdemokrat» i partipublikasjonenes navn, derfor ble det endret 31. mars 1923.
Etter den store splittelsen i Arbeiderpartiet i november samme året fulgte avisen det nystiftede Norges Kommunistiske Parti.
Avisen kom nå som talerør for «nykommunistene» i distriktet to eller tre ganger per uke fram til 14. februar 1924. Da innlemmet NKP den i sin Hamar-dagsavis Arbeideren, som deretter kom ut med det lange navnet Arbeideren og Gudbrandsdalens Arbeiderblad.
Illinois-territoriet

Illinois-territoriet (engelsk: Illinois Territory eller Territory of Illinois var et område i USA som eksisterte mellom 1. mars 1809 og 3. desember 1818. Området var et «organized incorporated territory of the United States» noe som betød at det både falt under de reelle statene og dessuten at det hadde et offisielt styre som hentet sin makt fra en «organic act» vedtatt av Kongressen. En «organic act» innebar at en rett til å bestyre visse føderale landområder ble gitt til anviste personer i territoriet. I 1818 ble den sørlige delen av territoriet tatt opp i Unionen som staten Illinois. 
Kaskaskia i Randolph County var territoriets hovedstad, og ifølge folketellingen foretatt i 1810 hadde den da en befolkning på 12 282.

Bestyrere av Illinois-territoriet

President James Madison utnevnte først politikeren og kongressmannen John Boyle fra Kentucky til guvernør, men etter 21 dager trådte han tilbake og gikk inn i stillingen som høyesterettsjustitiarius for Kentucky (Chief Justice), en stilling som Ninian Edwards hadde innehatt. Venner i Washington assisterte Edwards i å bli utnevnt til guvernør for territoriet. Inntil Edwards ble utnevnt var et av hans søskenbarn, Nathaniel Pope, stedfortredende guvernør. Blant annet var han med på å opprette Illinois' første fylker (counties) og utnevnte han funksjonærer til det nye styret. Ninan Edwards var da han ble utnevnt til guvernør bare 34 år, og dermed den yngste bestyreren av Illinois som stat eller territorium.
TextEdit

TextEdit er et enkelt program for tekstbehandling og tekstredigering med åpen kildekode som først kom med NeXTs NEXTSTEP og OPENSTEP. Det følger nå med Mac OS X etter at Apple kjøpte opp NeXT, og det er tilgjengelig som en GNUstep-applikasjon for andre Unix-kompatible operativsystemer som f.eks. Linux. Den er drevet av Apple Advanced Typography og har avanserte typografiske muligheter som ikke engang finnes i sofistikerte tekstbehandlingsprogrammer som Microsoft Word. Den erstatter tekstredigeringsprogrammet EnkelTekst som fantes i tidligere versjoner av Macintosh operativsystmet. TextEdit leser og skriver dokumenter i formatene Rich Text Format, Rich Text Format Directory og rene tekstfiler, Microsoft Word-dokumenter og HTML, og kan åpne, men ikke arkivere gamle filer fra EnkelTekst. Den har også tilgang til operativsystemets innebygde funksjoner for stavekontroll. Versjonen som kom med Mac OS X v10.3 hadde mulighet for å lese og skrive dokumenter i Word-format, og versjonen som kom mved Mac OS X v10.4 kunne lese og skrive Word XML-dokumenter. Versjonen som har kommet sammen med utviklerversjonen av Leopard har støtte for å lese og skrive dokumenter i OpenDocument Text.

Kildekode

Apple distribuerer TextEdits kildekode som en del av dokumentasjonen i det integrerte utviklingsmiljøet (IDE) Xcode.
Arquebus krigshistorisk museum

Arquebus krigshistorisk museum ble stiftet i 1980 og første utstilling i egne lokaler ble åpnet i 1995. Museet ligger i Førresfjorden i Tysvær kommune.
Hovedtema for utstillingen er okkupasjonen av Norge under andre verdenskrig 1940-1945. Det er lagt vekt på handelsflåtens rolle under krigen, de maritime krigshandlingene og dagliglivet i krigsårene, spesielt i Nord-Rogaland og Sunnhordland.
Museet er oppkalt etter kodenavnet Arquebus som motstandsmannen Sverre K. Andersen benyttet da han drev en illegal radiosender på Bjoa i Vindafjord kommune.
Anbefalingssystemer

Et anbefalingssystem (engelsk: Recommender systems) er en underkategori av et informasjonssystem som har i oppgave å forutse vurderingene kunder gir produkter eller innhold. 
Anbefalingssystemer brukes i en rekke områder, men ofte på tjenester som selger filmer, musikk, nyheter, bøker, forskningsartikler, og produkter. Bedrifter bruker anbefalingssystem for å øke salg av produkter og tjenester. Ved å gi brukerne tilpassede anbefalinger er målet å gi anbefalinger som passer brukernes preferanser. Brukernes tidligere vurderinger av innhold skaper nye personliggjorte anbefalinger.
Kallikratidas

Kallikratidas var en spartansk marinekommandant under Peloponneskrigen. Han ble i 406 f.Kr. sendt til Egeerhavet for å overta kommandoen over den spartanske flåten fra navarken Lysander.
Kallikratidas tid som navark ble kort, og han støtte på flere vanskeligheter. De viktigste blant disse var intrigene til hans forgjenger som tydeligvis hadde returnert pengene som skulle betale flåten, tilbake til den persiske prinsen Kyros. Kallikratidas trengte penger fra Kyros til å betale sine menn, men som tradisjonell spartaner avskydde han å be om pengene fra en perser. Hans halvhjertede forsøk på å sikre finansiering fra Kyros mislyktes, og han ble tvunget til å finne alternative kilder for finansiering, noe som byen Milet til slutt gav.
Han vant mot den athenske admiralen Konon, men stod snart ovenfor en betydelig athensk styrke som ble sendt for å unnsette Konon. Han møtte denne styrken i slaget ved Arginusai i 406. Han styrke ble alvorlig beseiret, og Kallikratidas selv ble drept. Etter hans død, vendte Lysander tilbake fra Sparta for igjen å overta stillingen som navark.
Kallikratidas huskes som en spartaner av den gamle skolen. Han avskydde politikken som innebar en allianse med Persia som Lysander dro fordel av, og han hevdet at dersom valget var hans, ville han søke fred med Athen. Pengers økende rolle i spartansk politikk og diplomati fornærmet hans tradisjonelle, antimaterielle holdninger. Selv om han ikke lyktes i sin kommando, vant han respekten til mange spartanere og allierte og fikk et godt ettermæle etter sin død.
Hildebrandslied

Hildebrandslied eller Sangen om Hildebrand er et gammelt germansk heltedikt som er bevart i et handskrift fra 800-tallet. Diktet er en av det eldste kjente tekstene på tysk.

Handskriftet

Det eneste bevarte eksemplaret av Hildebrandslied blir oppbevart i Universitetsbiblioteket i Kassel. Teksten står spredt på to forskjellige sider i et større handskrift som trolig er skrevet i Fulda-klosteret omkring 830. Boka inneholder de to bibelske tekstene Sapienta salomonis og Jesus Sirak på latin, og Hildebrandslied står som et omslag på første og siste side i boka. Slutten mangler, idet sida ikke har strukket til for å gjengi hele diktet.
Det bevarte fragmentet har 68 langlinjer med stavrim. Diktet er skrevet ned i en gammelsaksisk/bayersk språkform med innslag av typisk angelsaksiske former. De høytysktalende munkene i Fulda har trolig skrevet av etter et eldre forelegg på lavtysk.
Den første vitenskapelige utgaven av Hildebrandslied ble utgitt av Brødrene Grimm i 1812.
Handskriftet befant seg etter 1945 ei tid som krigsbytte i USA, der uforsiktige antikvarer skilte den ene sida fra resten av skriftet. Først i 1972 ble den forent med resten av boka.

Innhold

Hildebrandslied er det eneste bevarte germanske heltediktet på tysk fra tidlig middelalder. Diktet skildrer en episode fra sagnkretsen om Didrik av Bern. Fragmentet gjengir hovedskelig en dialog mellom Didriks våpenmester Hildebrand og hans sønn Hadubrand. Da Hildebrand fulgte med Didrik på flukten østover fra Odoaker, forlot han kona og en nyfødt sønn. Når han etter tretti år vender tilbake, blir han møtt av en ung kriger som utfordrer han til holmgang. Når Hildebrand før kampen spør om krigerens navn, oppdager han at det er hans egen sønn. Han prøver da å forhindre kampen, men Hadubrand tar det bare som et tegn på den gamle mannens feighet. Kampen begynner, og spydene faller i skurer mot skjolda. Så griper krigerne til øksene, og hogger skjolda i småbiter. 
Her slutter fragmentet, og vi får ikke vite hvordan kampen ender. I Åsmunds saga er det imidlertid referert til den samme scenen, og der levnes det liten tvil om at kampen får et fatalt utfall for Hadubrand. I Didrikssagaen fra det 13. århundre og i det såkalte Yngre Hildebrandslied, ei tysk folkevise som er bevart i flere versjoner fra det 15. til det 17. århundre, blir Hadubrand beseira, men overlever og erkjenner at han har kjempa mot sin egen far.
Historisk kan handlinga føres tilbake til det 5. århundre, da Odoaker – som var blitt keiser i det vestromerske rike i 476 – kjempa mot goterkongen Teoderik den store. I germansk sagnverden blir Teoderik kalt Didrik av Bern.
Humanistisk konfirmasjon

Humanistisk konfirmasjon (frem til høsten 2005 kalt borgerlig konfirmasjon) er et livssynshumanistisk (i betydningen humanetisk) kurs og seremoni arrangert av Human-Etisk Forbund for å markere overgangen fra barn til voksen. Kurset har hovedfokus på livssyn og etikk og målet er å oppmuntre til selvstendig tenkning, etisk refleksjon og å styrke de livssynshumanistiske verdiene i samfunnet. 
Kurset tar for seg tema som livssyn, menneskerettigheter, etikk, identitet, toleranse, ungdom og samliv, rus og samfunnsansvar. Kurset avsluttes med en høytidelig seremoni.
Den første borgerlige konfirmasjon ble gjennomført i Oslo i 1951.

Ordet humanistisk

Navneskiftet fra borgerlig til humanistisk skjedde ved vedtak av Landsmøtet i Human-Etisk Forbund i september 2005, etter at det i forbundet var vokst frem en overbevisning og en politikk om at uttrykket humanistisk burde betraktes som et synonym for human-etisk. Human-Etisk Forbund har tatt i bruk ordet humanistisk i denne betydning i en rekke sammenhenger for å forsøke å få gjennomslag for en slik språkforståelse på norsk, som allerede finnes i flere miljøer i noen andre land. 
Det er også slik at uttrykket borgerlig på norsk ikke lenger assosieres sterkest med noe sivilt (både i betydningen ikke-statlig og ikke-kirkelig), men sterkere med borgerlighet i politisk forstand, som i «borgerlige partier».

Målgruppe

De fleste deltagerne ved humanistisk konfirmasjon fyller 15 år i løpet av det året konfirmasjonen finner sted. Forbundet har siden 1997 kunnet innhente navne- og adresselister fra Det sentrale folkeregister over alle i det aktuelle årskullet, og kan derfor med brev invitere alle, både medlemmer og ikke-medlemmer, til sin form for konfirmasjon. Dette har en parallell i Den norske kirkes senere massehenvendelser til alle i samme aldersgruppe. 
I 2006 deltok 10 581 ungdommer i humanistisk konfirmasjon over hele landet, dette utgjør 16,7 % av årskullet. Humanistisk konfirmasjon arrangeres over hele Norge og er åpent for alle. Man trenger ikke være (og blir heller ikke) medlem i Human-Etisk Forbund for/ved å delta på humanistisk konfirmasjon.